Amb la finalitat de facilitar espais formatius per a famílies en els centres educatius, us presentem una proposta formativa sobre com educar els fills i filles en la pràctica de l'activitat física.
Aquest mòdul formatiu està dissenyat com a activitat entre iguals.
Respon a la metodologia de reflexió sobre l'acció i d'aprenentatge a partir de la pràctica i l'experiència compartida.
Cal un espai per poder-hi treballar en petits grups.
L'aula ha de disposar d'un ordinador amb connexió a Internet i un projector.
El dinamitzador presenta el tema i explica els objectius de la sessió als participants:
Veure el vídeo Activitat física, on l'expert Carlos González explica els beneficis de practicar activitat física de manera habitual i dóna orientacions per motivar els fills perquè ho facin.
Llegir l'article L'activitat física en la infància: l'edat importa, on Esther Martín reflexiona sobre la importància de l'activitat física per aconseguir que els infants i joves siguin més actius.
Descriu quin tipus d'activitat física i quina durada és recomanable segons cada edat.
Després de veure el vídeo o d'haver llegit l'article, el dinamitzador pot iniciar un debat formulant les preguntes següents:
Què vol dir fer activitat física?
Quins beneficis aporta als nostres fills i filles la pràctica regular d'activitat física?
Com podem incorporar la pràctica de l'activitat física en la vida diària dels nostres fills i filles?
Quins són els valors que pot aportar a infants i joves la pràctica d'una activitat esportiva?
En la competició esportiva, si bé guanyar és un objectiu bàsic, fer-ho en un marc de valors convivencials i cívics és indispensable.
L'esport també és un espai d'aprenentatge de normes de comportament i de valors cívics.
Els valors que s'interioritzen en la pràctica esportiva es transmeten a altres àmbits de la vida, com són la casa, l'escola, els amics, etc.
Si el grup és nombrós cal organitzar grups petits amb un pare o una mare per fer de portaveu i per recollir i exposar les aportacions del grup ( Fitxa Activitat grups ).
L'activitat s'acaba amb una síntesi de les reflexions més destacades aportades pels assistents.
El dinamitzador explica l' enquesta d'autoconeixement per a pares i mares sobre el tema "Activitat física".
La passa als assistents perquè l'emplenin individualment.
Un cop acabada l'enquesta, el dinamitzador ha de triar dues o tres preguntes per reflexionar entre tots a partir d'allò que han contestat i de les orientacions donades.
Full de valoració individual i proposta d'aplicació de la sessió ( Fitxa Full de reflexió de la sessió).
En aquesta activitat els assistents han de concretar les idees que els han semblat més interessants durant la sessió.
També han d'indicar quines idees treballades es comprometen a portar a la pràctica amb els fills i filles abans de la sessió següent.
Per finalitzar, el dinamitzador selecciona alguns dels recursos de l'apartat Recursos i eines, del tema "Activitat física", segons el seu criteri i en funció del desenvolupament de la sessió i els lliura als assistents perquè hi puguin aprofundir a casa.
Abans de començar a tractar els continguts de la sessió cal que els assistents expliquin quines dificultats han trobat per portar a la pràctica les propostes indicades en l'activitat de valoració de la sessió anterior.
El dinamitzador presenta el tema i explica els objectius de la sessió:
Veure el vídeo Els pares dels petits esportistes del programa Crackòvia de TV3.
Filmació en clau d'humor sobre les actituds negatives que alguns pares i mares tenen en relació amb la pràctica esportiva dels seus fills i filles.
Llegir l'article Primer els valors, després, el futbol on es reflexiona sobre la importància dels valors a partir de quatre vídeos que l'Agrupació Esportiva Monells ha fet per promocionar el futbol educatiu.
Després de veure la filmació o finalitzada la lectura de l'article, el dinamitzador pot iniciar un debat formulant les preguntes següents:
Creiem que la competició esportiva és una eina valuosa per a la formació integral dels fills i filles?
Som conscients que la nostra actitud en les competicions esportives pot influir en els nostres fills i filles?
Què podem fer perquè l'esport sigui per infants i joves també una eina educativa?
Es reparteix a cada grup la primera part d'una de les converses que es troben a l'apartat corresponent del tema.
En les converses, un pare o una mare planteja un problema amb el seu fill o filla.
Els pares i mares de cada grup han de trobar la resposta que consideren més adequada per tractar les situacions plantejades.
Posteriorment, la resta d'assistents han de comentar-la i el dinamitzador proposa que pensin en situacions quotidianes, en com reaccionarien ells davant la mateixa situació, en què creuen que farien els seus fills, etc. El dinamitzador llegeix la proposta que s'ofereix a la pàgina web.
Per finalitzar l'activitat es passa un full amb les orientacions sobre el tema que s'ha treballat.
En aquesta activitat, els assistents han de concretar les idees que els han semblat més interessants durant la sessió.
També han de dir quines idees treballades es comprometen a portar a la pràctica amb els fills.
Per finalitzar, el dinamitzador ha de seleccionar alguns dels recursos disponibles a Recursos i eines, de l'apartat d'Activitat física, segons el seu criteri i en funció del desenvolupament de la sessió, i els lliura als assistents perquè puguin aprofundir en el tema a casa.